ประธานหอการค้าจ.ชุมพร เตรียมเสนอที่ประชุมคณะรัฐมนตรี ผลักดันการพัฒนาระบบโลจิสติกส์ เชื่อมโยงกลุ่มจังหวัดภาคใต้ฝั่งอันดามัน-อ่าวไทย ในการประชุม ครม.นอกสถานที่หว่างวันที่ 20-21 สิงหาคม นี้
นายสุพงศ์ เอื้ออารี ประธานหอการค้าจังหวัดชุมพร  เปิดเผยว่า ในการประชุมคณะรัฐมนตรีอย่างเป็นทางการนอกสถานที่ฯ ที่จังหวัดชุมพร ในระหว่างวันที่ 20-21 สิงหาคม 2561 กลุ่มจังหวัดหอการค้าภายใต้และสภาอุตสาหกรรม จะเสนอให้มีการผลักดันกลุ่มจังหวัดภาคใต้ฝั่งอันดามัน (ภูเก็ต พังงา ระนอง กระบี่ และตรัง) ควบคู่กับกลุ่มจังหวัดภาคใต้ฝั่งอ่าวไทย (ชุมพร สุราษฎร์ธานี นครศรีธรรมราช พัทลุง) โดยเฉพาะการพัฒนาโครงสร้างพื้นฐานและระบบโลจิสติกส์ทั้งทางถนน เช่น ถนนเพื่อการท่องเที่ยวเลียบชายฝั่งทะเล หรือ ไทยแลนด์ ริเวียร่า ตั้งแต่ จ.เพชรบุรี จ.ประจวบคีรีขันธ์ จ.ชุมพร จ.ระนอง และเชื่อต่อไปยังจังหวัดสงขลา  การสนับสนุนการโครงการมอเตอร์เวย์สายนครปฐม-ชะอำ  และโครงการทางหลวงพิเศษระหว่างเมืองสายชะอำ-ชุมพร และการพัฒนาทางราง  เพื่อสนับสนุนด้านการค้า การลงทุน และการท่องเที่ยว
 
    

 นอกจากนี้ จะเร่งส่งเสริมการค้าการลงทุนโดยจะเชื่อมโยง ระเบียงเศรษฐกิจภาคตะวันออก  (อีอีซี) เข้ากับท่าเรืองระนอง และกลุ่มประเทศเอเชียใต้ (BIMSTEC ) ซึ่งประกอบด้วยสมาชิก 7 ประเทศ คือ บังคลาเทศ ศรีลังกา อินเดีย ไทย พม่า เนปาล และภูฏาน ซึ่งจะเป็นการเชื่อมโยงระบบการขนส่งที่สำคัญในภูมิภาคเอเชียตะวันออกเฉียงใต้ อย่างไรก็ตาม การลงพื้นที่ของคณะรัฐมนตรีครั้งนี้ภาคเอกชนจะนำเสนอจุดเด่นของจังหวัดเพื่อให้มองเห็นศักยภาพของพื้นที่ที่จะมีการพัฒนาต่อยอดงจะส่งผลดีต่อธุรกิจในท้องถิ่น